  Виталий Пронин 13-тӥ майлы лемтэй куртчиськем пумысен вазиськиз 2 сюрс 54 адями.Май праздникъёсы калык, шӧдске, сад-бакчаысь, тэльысь потамтэ - лемтэй куртчиськон учыръёс шаерамы чутрак йылӥзы. Республикаысьтымы Роспотребнадзорысь специалист Галина Мельникова ивортэ: - 13-тӥ майлы лемтэй куртчиськем пумысен вазиськиз 2 сюрс 54 адями. Та пӧлысь 418-сэз - покчиос. Ваньзэ-ӧвӧлзэ эскеремын 1 сюрс 406 кибы гинэ. Угось адямиос мугорысьтызы лемтэез шедьто ке, йырзэ чигтыса, ишкалто. Нош эскеронъёс ортчытон понна та кибылэн одно ик йырыз кулэ. Куд-огъёсыз лемтэез паньгато. Яке дорамы вайытозязы, кибызы куасьме. Малы ке шуоно калык вунэтэ со борды банкае кот вата поныны. Эскерем лемтэйёс пӧлысь 162-езлэсь шедьтэмын энцефалит. 1 сюрс 93 кибы боррелиозэсь вылэм. 101 лемтэйлэсь шараямын анаплазмоз но эрлихиоз. Туннэ нуналлы 3 мурт боррелиозлэсь больницаын йӧнатӥське. Ольга Корепанова Туспуктӥз Александр Горбунов Теги: тазалык югдур  